Vandag in Woorde: Maskers deur Kreatiewe bestuurder | Bydraes | Woes - Kreatiewe platform vir Afrikaans
Titel: Vandag in Woorde: Maskers
Daar was verlede week soveel bydraes vir die Romanse tema. Dit wys net hoe onse Woestelinge oorloop van die liefde of ten minste baie daaroor peins. Aan elkeen wat deelgeneem gee ek hier uit die bos uit 'n solo applous op 'n Afrika trom. Dis lekker as die Woestelinge deel raak en belangstel in wat hier op ons werf aangaan. As jy, ja jy, nog nooit 'n bydrae gelewer het tot Vandag in Woorde nie, kom dan. Hierdie week is jou kans om bietjie buite die boks te dink. Agge toe man, kom speel bietjie saam.
Ons tema vir die week is 'MASKERS'. En wie van ons dra dan nie elke nou en dan 'n masker nie. Ons doen dit om voor te gee, ons self te beskerm, om in te skakel of om weg te kruip. By aanhoor van die woord is die eerste prentjie wat in my kop kom daai twee teatrale maskers wat skuins oormekaar lê. Een met 'n glimlag en een vol hartseer. Dit stel die lewe so goed voor. As jy nie huil nie, dan lag jy.
Ek dra graag my glimlag masker vir die eenvoudige rede dat ek nie ander met my hartseer en ongelukkigheid wil opsaal nie. Tog wil ek ander se hartseer altyd probeer weghelp. As hulle dit nie wys nie, hoe sal ek weet om te help.
Mense dra maskers wanneer hulle in die geselskap is van mense wat hulle meerderwaardig ag, sodat hulle nie dom of onervare moet lyk nie.
Daar is 'n masker om slegte omstandighede weg te steek. En een om skuldigheid te verbloem. En een wat rykdom en voorspoed sal wegsteek. So sien ons dat maskers gebruik word om die waarheid te verbloem.
Skryf nou en vertel ons:
Wanneer dra jy 'n masker?
Watter soort maskers hang agter jou deur?
Hoekom dra ons maskers om die feite weg te steek?
Was jy al ontmasker?
Kan jy deur sommige maskers sien?
Kom lig hierdie week jou masker en vertel ons alles. Skryf 'n gedig, 'n rubriek, 'n kortverhaal of 'n rubriek. Dalk, net dalk help jy iemand anders om sy of haar masker ook af te pluk en vrylik asem te haal.